Broj: 711-I-415-P-284-21/22-03-11

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/2011) u vezi s člankom 60. Zakona o sprječavanju sukoba interesa („Narodne novine“ broj: 143/2021., u daljnjem tekstu: ZSSI), **na osobni zahtjev obveznice Darje Sokolić, ravnateljice Hrvatske agencije za poljoprivredu i hranu,** na 156. sjednici, održanoj dana 27. siječnja 2022.g., donosi sljedeću:

**ODLUKU**

1. **Na temelju članka 39. stavka 2. ZSSI/2011** **u vezi s člankom 60. ZSSI-a, na osobni zahtjev obveznice Darje Sokolić, ravnateljice Hrvatske agencije za poljoprivredu i hranu, pokreće se postupak za odlučivanje o sukobu interesa.**
2. **Na temelju članka 42. stavka 4. ZSSI/2011, nalaže se obveznici Darji Sokolić, ravnateljici Hrvatske agencije za poljoprivredu i hranu, da se u roku od 30 dana od zaprimanja ove Odluke razriješi s funkcije članice Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. te da o tome, bez odgađanja, obavijesti Povjerenstvo.**

Obrazloženje

Povjerenstvu je dana 24. studenog 2021.g. podnesen zahtjev obveznice (tada dužnosnice) Darje Sokolić, ravnateljice Hrvatske agencije za poljoprivredu i hranu, za davanjem mišljenja Povjerenstva, koji je zaprimljen u knjizi ulazne pošte Povjerenstva pod brojem 711-U-5607-P-284/21-01-2, a povodom kojeg se vodi predmet broj P-284/21.

Povjerenstvo naglašava kako je na dan zaprimanja gore navedenog zahtjeva na snazi bio ZSSI/2011 te da je člankom 60. ZSSI propisano da će se postupci započeti prije stupanja na snagu ovoga Zakona dovršiti prema odredbama ZSSI/2011.

Obveznica u svom zahtjevu postavlja upit nalazi li se u sukobu interesa kao članica Nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. Naime, prilikom konstituirajuće sjednice iznijela je svoju sumnju u navedeno te navela kako će kontaktirati Povjerenstvo vezano za isto, odnosno traži da joj se protumači odnosi li se izuzeće u članku 14. ZSSI/2011 na obnašanje ove dužnosti, kako se isti nalazi na popisu ustanova od posebnog interesa za Osječko-baranjsku županiju. Napominje kako dužnost obnaša bez naknade te da će bez odgode odstupiti sa mjesta, ukoliko Povjerenstvo utvrdi suprotno.

Uvidom u Registar dužnosnika koje ustrojava i vodi Povjerenstvo utvrđeno je da Darja Sokolić obnaša javnu dužnost ravnateljice Hrvatske agencije za poljoprivredu i hranu od 1. veljače 2021.g. Člankom 3. stavkom 1. podstavkom 31. ZSSI/2011 bilo je propisano da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu navedenog Zakona, dok je člankom 3. stavkom 1. podstavkom 45. ZSSI-a propisano da su ravnatelji i zamjenici ravnatelja agencija kojima je osnivač Republika Hrvatska obveznici u smislu navedenog Zakona. Uvidom u Registar Trgovačkog suda u Osijeku utvrđeno je da je pod MBS: 080699519 upisana Hrvatska agencija za poljoprivredu i hranu te da je osnivač Republika Hrvatska. Zakon o Hrvatskoj agenciji za poljoprivredu i hranu („Narodne novine“ broj: 111/18.), koji uređuje djelatnost, ustroj, način rada, poslovanje, odnose u vezi s upravljanjem i način financiranja Hrvatske agencije za poljoprivredu i hranu, propisuje da je osnivač Agencije Republika Hrvatska, dok prava i dužnosti osnivača obavlja ministarstvo nadležno za poljoprivredu. Stoga je Darja Sokolić, povodom obnašanja javne dužnosti ravnateljice Hrvatske agencije za poljoprivredu i hranu, bila obvezna postupati sukladno odredbama ZSSI/2011, odnosno obvezna je postupati sukladno odredbama ZSSI-a.

Člankom 14. stavkom 1. ZSSI/2011 propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova, niti obavljati poslove upravljanja u poslovnim subjektima. Povjerenstvo pritom napominje da se iznimka iz stavka 2. navedenog članka ne odnosi na članstvo u nadzornim odborima trgovačkih društava, odnosno dužnosnici ne mogu biti u nadzornom odboru trgovačkog društva neovisno je li navedeno društvo proglašeno pravnom osobom od posebnog državnog interesa ili od posebnog interesa za jedinicu lokalne (područne) samouprave.

Člankom 20. stavkom 3. ZSSI/2011 propisano je da obveze koje za dužnosnika proizlaze iz članka 14. ovog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 18. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Iznimno od navedenog, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. U predmetnom slučaju navedena iznimka se ne odnosi na obveznicu koja obnaša dužnost ravnateljice predmetne Agencije, obzirom da Regionalni distribucijski centar Osječko-baranjske županije za voće i povrće d.o.o. nije povezano trgovačko društvo u smislu navedene odredbe.

Uvidom u Sudski registar Trgovačkog suda utvrđeno je da obveznica Darja Sokolić obavlja funkciju zamjenice predsjednika nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o., OIB: 79275386571, od 4. listopada 2021.g.

Iz gore navedenih podataka proizlazi da je obveznica Darja Sokolić istovremeno uz obnašanje dužnosti ravnateljice Hrvatske agencije za poljoprivredu i hranu bila i članica, odnosno zamjenica predsjednika, nadzornog odbora trgovačkog društva Regionalni distribucijski centar Osječko-baranjske županije za voće i povrće d.o.o. i to od 4. listopada 2021.g., što je protivno članku 14. stavku 1. ZSSI/2011, odnosno članku 18. stavku 1. ZSSI-a.

Povjerenstvo napominje da zahtjeve dužnosnika, u kojima dužnosnici iskazuju dvojbu predstavlja li povredu ZSSI/2011 neka njihova radnja koja se već dogodila ili neko određeno ponašanje koje već traje prije podnošenja zahtjeva, Povjerenstvo nije smatralo zahtjevom dužnosnika za davanjem mišljenja u smislu članka 6. ZSSI/2011, već osobnim zahtjevom dužnosnika za pokretanjem postupka radi utvrđivanja postojanja sukoba interesa u smislu članka 39. stavka 2. ZSSI/2011. Naime, sukladno članku 39. stavku 2. ZSSI/2011 Povjerenstvo obvezno pokreće postupak iz svoje nadležnosti na osobni zahtjev dužnosnika. Slijedom navedenog, a uzevši u obzir odredbu članka 60. ZSSI-a, Povjerenstvo je donijelo odluku kao u točci I. izreke ove Odluke.

Člankom 42. stavkom 4. ZSSI/2011 propisano je da, ako je primjereno naravi povrede, Povjerenstvo može tijekom postupka naložiti dužnosniku da otkloni uzroke postojanja sukoba interesa u određenom roku te ako dužnosnik to učini, može obustaviti postupak ili isti dovršiti i ispunjenje naloga uzeti u obzir prilikom izricanja sankcije.

S obzirom na utvrđene okolnosti u konkretnom slučaju, odnosno činjenicu da je obveznica kraće vremensko razdoblje do obraćanja Povjerenstvu u nadzornom odboru trgovačkog društva, kao i da se samoinicijativno obratila Povjerenstvu, Povjerenstvo je razmatralo primjenu odredbe članka 42. stavka 4. ZSSI-a imajući u vidu narav povrede odnosno težinu i posljedice povrede te je slijedom navedenog donijelo odluku kao u točki II. izreke.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Darja Sokolić, osobnom dostavom
2. Objava na internetskoj stranici Povjerenstva
3. Pismohrana